Schalk terug by skool ná bus hom tref | Maroela Media
Karen Viljoen, Schalk se ma, het Woensdag aan Maroela Media gesê sy eerste dag terug by die skool het goed verloop. "Hy het die dag baie geniet en was opgewonde om weer terug te keer," het sy gesê.
Volgens Karen het Schalk buiten 40% gehoorverlies in sy regteroor, andersins geen permanente skade opgedoen nie. "Hy hoor 'n gesuis in sy oor en sy dokters het gesê dit kan dalk nog ses maande duur, maar andersins gaan dit baie goed. Wat gebeur het, is 'n wonderwerk. Ons sê elke dag dankie dat hy vir ons gespaar is."
Schalk se pa, Deon, het Dinsdag in 'n boodskap aan die skool en Schalk se ondersteuners gesê: "Schalk is terug skool toe, dit is 74 dae later! Ek het nie woorde om my dankbaarheid te beskryf nie. Die Here se Genade is onbeskryflik groot. Mense se gebede, ondersteuning en belangstelling, julle het die moeilike tyd draaglik gemaak. Dankie! Nou vat ons elke dag op sy eie, beplan wel vooruit maar, weet dat planne vinnig kan verander."
Schalk, 'n gr. 11-leerder aan die Afrikaans Hoër Seunskool (Affies), is op 22 Januarie in die A Re Yeng-buslaan in Lynnwoodweg tussen Afrikaans Hoër Seuns- en Afrikaans Hoër Meisieskool raakgery, toe hy die straat by die voetoorgang wou oorsteek. Die trefslag van die bus het hom tot op 'n ander voertuig geslinger.
Hy het 'n ernstige kopwond opgedoen en is in 'n kritieke toestand na die Muelmed-hospitaal geneem, waar hy dieselfde dag geopereer moes word om drukking op sy brein te verlig. Hy is daarna in 'n geïnduseerde koma geplaas en stelselmatig wakker gemaak. Hy is op 15 Februarie sonder komplikasies ontslaan om verder by die huis aan te sterk.
Karen het gesê Schalk is bietjie agter met sy skoolwerk, maar vol vertroue hy sal dit inhaal. "Die ondersteuning wat ons van die skool af ontvang is wonderlik, om in te haal sal nie 'n probleem wees nie."
Oor die ongeluk kan Schalk nog niks onthou nie. "Ek het wel vir hom gesê hy sit nie weer sy voete op daardie pad nie," het sy geskerts.
Ons is SO bly vir jou, Schalk!!
So bly jy is weer op die been. Sterkte met die skooljaar.
Baie geluk met jou herstel Schalk! Ons almal is dankbaar vir jou onthalwe. Daar het baie gebede vir jou opgegaan. Die Here se genade is groot. Sterkte met jou loopbaan vorentoe. Groete.
Wow how Great to Are… God se genade is ongelooflik… Ek so bly vir jou Schalk en ook aan jou ouers… bly Possitief als sal van nou af net beter gaan, God het jou nog n kans gegee… Glo net… als wat mooi is.